अमृतसर। नोटबंदी के दौरान बैंक खातों में जमा हुई मोटी रकमों की इन्कम टैक्स लगातार जांच कर रहा है। मंगलवार को प्रिंसिपल कमिश्नर इन्कम टैक्स टू आरआईएस गिल के निर्देशों पर ज्वाइंट कमिश्नर उमेश चंद्रा के नेतृत्व वाली टीमों ने लारेंस रोड के ज्वैलर और रईया के पेट्रोल पंप पर जाकर सर्वे की।
ज्वैलर ने नोटबंदी के दौरान 60.50 लाख और पेट्रोल पंप ने 1.50 करोड़ की राशि जमा करवाई थी। विभाग की दो टीमों ने दोपहर करीब 3.30 बजे संबंधित के यहां दस्तक देते हुए जमा करवाए गए कैश के बारे में डिटेल जानकारी पूछी। कार्रवाई में असिस्टेंट कमिश्नर एसए हांडू, आईटीओ रजत भारद्वाज, आईटीओ बिजेंद्र सिंह, आईटीओ ध्रुव नारायण, इंस्पेक्टर बलबीर सिंह, संतोष कुमार, विजय कुमार मीना, दिनेश कुमार, टीए महेश और मुकेश मौजूद थे।
रामतलाई के पेट्रोल पंप ने 28 लाख घोषित किए
सोमवार को इन्कम टैक्स की तरफ से की गई कार्रवाई में रामतलाई के पेट्रोल पंप मालिक ने प्रधानमंत्री गरीब कल्याण योजना के तहत 28 लाख रुपए घोषित किए। पेट्रोल पंप मालिक ने नोटबंदी के बाद 2.73 करोड़ जमा करवाए थे। वहीं खालसा कालेज के नजदीक स्थित पेट्रोल पंप पर की गई कार्रवाई में अभी कोई नतीजा सामने नहीं आया है, संबंधित के कागजात अभी खंगाले जा रहे हैं।
hin_Deva hin_Deva hin_Deva hin_Deva